লোটন ভাইয়ের অনেকগুলো পরিচয়। তার মধ্যে অন্যতম হলো তিনি বিজ্ঞান ব্লগের সহপ্রতিষ্ঠাতা। মনে পড়ে ২০১০ সালে ইমতিয়াজ ভাইয়ের প্রস্তাবে লোটন ভাই, শান্ত ও আমি ওয়ার্ডপ্রেস.কম-এর সাবডোমেইনে বিজ্ঞান ব্লগের যাত্রা শুরু করি। সেসময় আমরা সবাই অনুসন্ধিৎসু চক্রের সক্রিয় সদস্য। খুব দ্রুতই বিজ্ঞান ব্লগ নিজস্ব ডোমেইনে চলে আসে (৪ মার্চ, ২০১১)। লোটন ভাই মূলত সাইটের টেকনিক্যাল বিষয়গুলো দেখেন। বিজ্ঞান ব্লগে নতুন লেখা সম্পাদনা, প্রশাসনিক ও টেকনিক্যাল দেখাশুনার কাজগুলো নিজেদের মধ্যে ভাগাভাগি হয়ে গিয়েছিলো। এরপর বিজ্ঞান ব্লগের পাঁচ বছর পূর্ণ হয়েছে – লেখক সংখ্যা বেড়েছে অনেক, এটি বিজ্ঞান বিষয়ক গ্রুপ-ব্লগ হিসেবে নিজেকে প্রতিষ্ঠিত করেছে, সহসম্পাদক হিসেবে যোগ দিয়েছেন ওসমান ভাই, রুহশান ও শ্রাবণ। ছোট ব্লগের গন্ডী পেড়িয়ে আমাদের অনেক লেখকই বিজ্ঞান নিয়ে গুরুত্ব সহকারে বিভিন্ন প্রবন্ধ লিখছেন। অনেকেই বিজ্ঞান নিয়ে বইও প্রকাশ করেছেন, নিয়মিত বিজ্ঞান নিয়ে পত্রিকায় লিখছেন। বিজ্ঞান ব্লগটিকে বর্তমান পর্যায়ে নিয়ে যাওয়ার জন্য স্বেচ্ছাশ্রমের ভিত্তিতে লোটনভাই দীর্ঘ সময়, শ্রম ও মেধা ব্যয় করেছেন। ব্লগের অন্তরালের কর্মী লোটন ভাই খাদ্যরসিক, উদার মনের মানুষ। পেশায় সৃজনশীল ওয়েব ডেভলপার। বিজ্ঞান ব্লগে হাত দেয়ার আগে তিনি খবর-দার নামের একটি বিজ্ঞান পত্রিকার সম্পাদক ছিলেন তিন বছর। বর্তমানে তিনি অনুসন্ধিৎসু চক্রের কেন্দ্রীয় সহঃসাধারণ সম্পাদক।